Na temelju članka 5. stavka 1. točka 10 i točka 13 Zakona o sigurnosti prometa na cestama („Narodne novine“ br. 67/08, 48/10, 74/11, 80/13, 158/13, 92/14, 64/15, 108/17, 70/19, 42/20), članka 6. i članka 7. Odluke o uređenju prometa u na području Grada Pule “Službene novine” Grada Pule br. 06/16 i /22), te članka 39. Statuta Grada Pula-Pola („Službene novine“ Grada Pule br. 7/09, 16/09, 12/11, 01/13 2/18, 2/20, 4/21 i 5/21), Gradsko vijeće Grada Pule-Pola, na sjednici održanoj dana \_\_\_\_\_\_\_\_\_\_\_ 2022. godine, donosi

**O D L U K U**

**o reguliranju prometa i opskrbe u pješačkim zonama, te zaustavljanju i parkiranju vozila radi opskrbe na području Grada Pule-Pola**

## OPĆE ODREDBE

1. Ovom Odlukom propisuju se ograničenja i zabrane prometa motornih vozila u pješačkim zonama (ulicama i trgovima u kojima postoji stalna zabrana ili ograničenje prometa vozila), regulira se opskrba u pješačkim zonama, definiraju se opskrbni punktovi, parkirališna mjesta za opskrbu, vrijeme, način i uvjeti za zaustavljanje i parkiranje vozila radi opskrbe na za to definiranim lokacijama na području grada Pula-Pola (u daljnjem tekstu: grada), te se definiraju uvjeti za ishođenje odobrenja za ulazak u pješačku zonu i zonu ograničenog prometa, kao i cijene za ulazak.
2. Riječi i pojmovi koji imaju rodno značenje odnose se jednako na muški i ženski rod, bez obzira na korištenje u muškom ili ženskom rodu.

## REGULIRANJE PROMETA U PJEŠAČKIM ZONAMA

1. Pješačke zone, odnosno ulice i trgovi u kojima postoji stalna zabrana ili ograničenje prometa motornih vozila na području grada Pule su: Kandlerova ulica na dijelu od Ulice Sv. Teodora do Foruma, Strossmayerova ulica, Rasparaganov uspon, Trga Sv. Tome, Uspon Sv. Roka, Uspon Pavla Đakona, Uspon Konzula Istranina, Ulice Porta Stovagnana, Kapitolinski trg, Forum, Augustov prolaz, Polanijev prolaz, Prolaz Sv. Nikole, Ulica Sergijevaca, Uspon Sv. Franje Asiškog, Uspon Vincenta iz Kastva, Ulica Benediktinske opatije, Maksimijanova ulica, De Villeov uspon, Prolaz kod zdenca, Danteov trg, Prolaz kod kazališta, Clerisseauova ulica, Ulica Hermana Dalmatina, Cvečićev uspon, Držićeva ulica, Trg Portarata, Giardini, Flanatička ulica, Ciscuttijeva ulica na dijelu od Flanatičke do Zagrebačke ulice, Veronska ulica od Supilove do Flanatičke ulice, Trg Prvog svibnja, Fontička ulica, Narodni trg i Ulica Matetića Ronjgova od Trga Republike do Narodnog trga u Puli.
2. U pješačkim zonama navedenim u članku 2. ove Odluke, od zabrane su izuzeta: interventna vozila (vatrogasna vozila, vozila medicinske pomoći, vozila policije, vozila HEP-a, telekomunikacija i komunalnih društava i službi, odnosno društava sa kojima je ugovoreno vršenje komunalnih djelatnosti) u vrijeme vršenja poslova iz svog djelokruga, vozila istražnog suca, kao i vozila s posebnim odobrenjem u vrijeme definirano istim odobrenjem.
3. Posebno odobrenje ili dozvolu za ulaz u zonu iz članka 2. mogu ishoditi:

* fizičke osobe koje imaju prijavljeno prebivalište/boravište odnosno pravne osobe koje imaju sjedište u pješačkoj zoni iz članka 2. i osigurano parkirališno mjesto za vlastite potrebe u garaži ili unutar okućnice zgrade u kojoj imaju utvrđeno prebivalište/boravište/sjedište ili u slučaju kada je osoba vlasnik garaže neovisno o prijavljenom prebivalištu/boravištu/sjedištu, bez naknade,
* fizičke osobe koje imaju prijavljeno prebivalište/boravište u pješačkoj zoni iz članka 2., te u istu ulaze osobnim automobilom u svome vlasništvu, radi selidbe i/ili dovoza/odvoza namještaja i/ili dostave drva za ogrjev i sl.– bez naknade,
* fizičke osobe u posebnim slučajevima, primjerice kao što su prijevoz teško bolesne i/ili nepokretne osobe do mjesta stanovanja – bez naknade,
* fizičke i pravne osobe kojima je odobreno održavanje manifestacije na području iz članka 2., a za potrebe dovoza/odvoza opreme za istu manifestaciju – bez naknade,
* fizičke i pravne osobe koje na području iz članka 2. izvode građevinske i druge radove, radi prilaza navedenom gradilištu, dovoza i odvoza građevinske opreme i materijala i sl. – bez naknade,
* fizičke i pravne osobe koje vrše dostavu - dovoz/odvoz opreme, namještaja i sl., za potrebe osoba koje stanuju/posluju u pješačkoj zoni iz članka 2. – uz naknadu.

1. Osobe iz članka 4. ove odluke dužne su uz zahtjev za izdavanje odobrenja za prometovanje vozila u pješačkoj zoni, kojega podnose upravnom tijelu Grada nadležnom za poslove prometa, u ovisnosti o osnovu temeljem kojega podnose zahtjev, priložiti:

* uvjerenje o prebivalištu/boravištu ili preslik važeće osobne iskaznice/izvadak iz sudskog registra ne stariji od 15 dana od dana podnošenja zahtjeva
* dokaz o vlasništvu odnosno o pravnom osnovu za korištenje garaže i/ili parkirališnog mjesta na ime podnositelja zahtjeva
* preslik prometne dozvole za motorno vozilo za koje se traži odobrenje, kao i dokaz o pravnom osnovu za korištenje vozila (ugovor o leasingu ili ugovor o najmu vozila)
* akt kojim je odobreno održavanja manifestacije,
* dokaz kojim potvrđuju da su izvođači radova na gradilištu unutar pješačke zone iz članka 2.

Odobrenje za prometovanje motornog vozila izdaje se na rok ne duži od 1 godine.

1. Naknada za ulazak u pješačku zonu iznosi:

* Za fizičke i pravne osobe koje vrše dostavu - dovoz/odvoz opreme, namještaja i sl., za potrebe osoba koje stanuju/posluju u pješačkoj zoni iz članka 2. – 100 kuna/dan.

Naknada za ulaz u pješačku zonu plaća se po ishođenju Rješenja upravnog tijela Grada nadležnog za poslove prometa kojim se odobrava ulazak u pješačku zonu, a prije aktivacije mogućnosti ulaska.

1. Na području iz članka 2. vozač se ne smije vozilom kretati brzinom većom od 20 km na sat, u pješačkoj zoni može se zadržati samo ono vrijeme koje mu je potrebno za ukrcaj/iskrcaj, te mu je zabranjeno u pješačkoj zoni boraviti nakon obavljenog ukrcaja/iskrcaja ili u istoj biti parkiran
2. Za vrijeme ulaska u pješačku zonu vozač je dužan istaknuti odobrenje ili dozvolu na vidljivom mjestu u vozilu, budući će se nepoštivanje ove odredbe tretirati kao ulazak u pješačku zonu bez odobrenja.
3. Unutar područja iz članka 2. ove Odluke zabranjen je prolaz motornim vozilima preko 3,5 t ukupne mase, odnosno najveće dopuštene mase.
4. Ulaz vozilima veće ukupne mase odobriti će se samo iznimno, kada se radi o vozilima ili strojevima čija je uporaba nužna za izvođenja specifičnih radova za koje su isti namijenjeni, a unutar pješačke zone. Odobrenje izdaje javno pravno tijela Grada Pula-Pola nadležno za poslove prometa

## OPSKRBA I DOSTAVA ROBE U PJEŠAČKIM ZONAMA

1. Zabranjena je opskrba trgovina, ugostiteljskih objekata i poslovnih prostora fizičkih i

pravnih osoba unutar područja iz članka 2. ove Odluke, na način da je zabranjen ulazak motornih vozila u tu zonu, a za navedenu svrhu.

1. Za osiguranje opskrbe i dostave robe u pješačkim zonama određuju se:

* opskrbni (pretovarni) punkt sa kojega će se roba dostavljati opskrbnim vozilima trgovačkog društva kojem je povjereno obavljanje uslužne komunalne djelatnosti opskrbe, te
* mjesta za opskrbu sa kojih će se vršiti dostava u pješačku zonu, putem dostavnih vozila trgovačkog društva kojem je povjereno obavljanje uslužne komunalne djelatnosti opskrbe ili samostalno, vlastitim ručnim kolicima osobe koja obavlja dostavu.

1. Prijevoz robe od opskrbnog punkta, obavljat će se registriranim električnim dostavnim vozilima na kotačima punjenim zrakom, a od mjesta za opskrbu do korisnika ručnim kolicima i/ili biciklima s tri kotača i slično, i to:

- u zimskom razdoblju od 1. listopada do 31. svibnja u vremenu od 06:00 - 08:30 sati, svakog dana osim nedjelje i

- u ljetnom razdoblju od 1. lipnja do 31.rujna u vremenu od 06: 00 - 08:30 sati i od 14:00 – 17:00 sati.

1. Električna dostavna vozila moraju imati registracijsku oznaku i policu osiguranja vozila, a mogu se kretati brzinom do 20 km/h.
2. Električna dostavna vozila moraju imati istaknutu oznaku broja vozila i oznaku pravne osobe koja pruža usluge prijevoza tereta.

(1) Opskrbni punkt je mjesto rezervirano za vozila opskrbe na kojem se obavlja istovar/utovar robe, te sa kojega se roba dostavlja isključivo opskrbnim vozilima trgovačkog društva kojem je povjereno obavljanje uslužne komunalne djelatnosti opskrbe

(2) Opskrbni punkt mora biti obilježen prometnim znakom i oznakama na kolniku sukladno odredbama Zakona o sigurnosti prometa na cestama i Pravilnika o prometnim znakovima, signalizaciji i opremi na cestama, sa naznačenim dnevnim vremenom opskrbe, te sa naznačenim vremenskim ograničenjem parkiranja.

(3) Opskrbni punkt se određuju na sljedećoj lokaciji: - parkiralište Marsovo polje II.

1. Parkiranje vozila na opskrbnom punktu dozvoljeno je u vremenu:

* u zimskom razdoblju od 1. listopada do 31. svibnja u vremenu od 05:30 - 09:00 sati i
* u ljetnom razdoblju od 1. lipnja do 31.rujna u vremenu od 05:30 - 09:00 sati i od 13:30 – 17:30 sati.

1. Vozila opskrbe mogu se zadržavati na opskrbnom punktu samo za vrijeme obavljanja iskrcaja/ukrcaja i dostave robe, odnosno maksimalno 1,00 sat
2. U slučaju kada je potrebno duže zadržavanje, kod iskrcavanja/ukrcavanja i dostave veće količine robe, potrebno je ishodovati odobrenje kojega izdaje upravno tijelo Grada nadležno za poslove prometa.
3. Mjesta za opskrbu su prostori rezervirani za zaustavljanje ili parkiranje vozila opskrbe, te vozila servisa, a koji su obilježeni prometnim znakom i oznakama na kolniku sukladno odredbama Zakona o sigurnosti prometa na cestama i Pravilnika o prometnim znakovima, signalizaciji i opremi na cestama, sa označenim dnevnim vremenom opskrbe, te naznačenim vremenskim ograničenjem parkiranja.
4. Mjesta za opskrbu i opskrbni punkt utvrđeni su prometnim projektom „Parkirališna mjesta za vozila opskrbe na području Grada Pule” br. PE-02-22 izrađenom od strane društva ELPUT d.o.o. Pula, koji čini sastavni dio ove Odluke, a čine ih slijedeća mjesta za opskrbu:

* Trg Sv. Tome – 3 mjesta
* Trg Stara tržnica – 5 mjesta
* Danteovo trg – 3 mjesta
* Ciscuttijeva ulica – 3 mjesta
* Smareglina/Dalmatinova ulica – 7 mjesta
* Giardini – 2 mjesta
* Ulica Castropola -3 mjesta
* Dobricheva ulica – 1 mjesto
* Carrarina ulica – 2 mjesta
* Da Vincijeva ulica – 1 mjesta
* Parkiralište Tržnica – 8 mjesta
* Parkiralište Marsovo polje 2 – opskrbni punkt – 3 mjesta

1. Parkiranje vozila opskrbe i servisa na mjestima za opskrbu određenim ovom Odlukom, dozvoljeno je u vremenu: 0 do 24 sati, izuzev mjesta na parkiralištu Tržnica, koja se osiguravaju isključivo za potrebe opskrbe zelene tržnice i to u vremenu od : 05,00 do 8,30 sati nakon čega ista mjesta prelaze u mjesta pod naplatom u režimu parkiranja propisanom odlukama koje reguliraju pitanja javnih parkirališta na području grada Pule.
2. Vozila opskrbe i servisa mogu se zadržavati na prostoru određenom ovom Odlukom samo za vrijeme obavljanja opskrbe i servisa, ali ne duže od 30 minuta.
3. U slučaju kada je potrebno duže zadržavanje, kod iskrcavanja veće količine robe i sl., potrebno je ishodovati odobrenje kojega izdaje upravni tijelo Grada nadležno za poslove prometa.
4. Vozilo opskrbe, koje se može zaustaviti i/ili parkirati na prostoru određenom ovom Odlukom, može biti teretni automobil najveće dopuštene mase do 7,5 tona i mora imati slijedeće:

-ime i prezime te prebivalište fizičke osobe – obrtnika, odnosno naziv tvrtke i sjedište za pravnu osobu, istaknuto najmanje na vanjskim bočnim stranama vozila,

-jedan od prijevozničkih dokumenata (dostavnica, otpremnica, teretni list i sl.) sa naznačenom adresom na koju se vrši dostava.

1. Vozilo servisa koje se može zaustaviti i/ili parkirati na prostoru određenom ovom Odlukom, može biti osobni ili teretni automobil najveće dopuštene mase do 3,5 tona i mora imati slijedeće:

-ime i prezime te prebivalište fizičke osobe – obrtnika, odnosno naziv tvrtke i sjedište za pravnu osobu, istaknuto najmanje na vanjskim bočnim stranama vozila,

-servisni ili radni nalog sa naznačenom adresom na kojoj se vrši servis

- vidno istaknutu oznaku „SERVIS“ .

## PRIJELAZNE I ZAVRŠNE ODREDBE

1. Nadzor nad provođenjem ove Odluke obavljaju upravno tijelo u čijoj su nadležnosti poslovi redarstva.

(1) Ova Odluka stupa na snagu \_\_\_\_\_\_\_\_\_\_\_\_ godine, a objavljuje se u „Službenim novinama” Grada Pule

KLASA:

URBROJ:

Pula,

GRADSKO VIJEĆE GRADA PULA-POLA